Predkladacia správa

Predložený Návrh záverečného účtu kapitoly 21 - Ministerstvo zdravotníctva SR za rok 2006 bol vypracovaný v súlade so Smernicou Ministerstva financií SR zo dňa 3. novembra 2006 na vypracovanie návrhov záverečných účtov rozpočtových kapitol, štátnych fondov a na vypracovanie návrhu záverečného účtu verejnej správy (číslo MF/25690/2006-312). Obsahuje hodnotenie výsledkov rozpočtového hospodárenia ústredného orgánu a rozpočtových a príspevkových organizácií v jeho pôsobnosti.
Vláda Slovenskej republiky uznesením č. 790 zo dňa 12. októbra 2005 k návrhu rozpočtu verejnej správy na roky 2006 až 2008 schválila návrh štátneho rozpočtu a návrh rozpočtov kapitol štátneho rozpočtu na rok 2006. Vládny návrh zákona o štátnom rozpočte na rok 2006 bol prerokovaný v orgánoch Národnej rady Slovenskej republiky a schválený dňa 13. decembra 2005 zákonom č. 655/2005 Z.z. o štátnom rozpočte na rok 2006.

Vo výdavkovej časti bol v štátnom rozpočte na rok 2006 pre kapitolu Ministerstva zdravotníctva Slovenskej republiky vyčlenený objem finančných prostriedkov v celkovej sume 26 457 125 tis. Sk, z toho v oblasti bežných výdavkov v sume 25 677 125 tis. Sk, čo predstavuje 97,05% z celkového rozpočtu a v oblasti kapitálových výdavkov v sume 780 000 tis. Sk, čo predstavuje 2,95% z celkového rozpočtu kapitoly.
Na mzdy, platy, služobné príjmy a ostatné osobné vyrovnania bolo vyčlenených 820 733 tis. Sk, čo predstavuje 3,10% z celkového rozpočtu a 3,196% z rozpočtu bežných výdavkov. 
Štátom platené poistné na zdravotné poistenie za zákonom určené skupiny osôb v celkovej sume 23 407 856 tis. Sk predstavuje 88,47% z celkového rozpočtu a 91,16% z rozpočtu bežných výdavkov.

V príjmovej časti rozpočtu boli kapitole ministerstva zdravotníctva na rok 2006 rozpísané príjmy v sume 258 549 tis. Sk. V priebehu roka nedošlo k úprave príjmovej časti rozpočtu. Skutočne dosiahnutné príjmy za rok 2006 predstavujú sumu 1 075 749 tis. Sk, t.j. 416,07% upraveného rozpočtu.

Predložený materiál nemá finančný, ekonomický, environmentálny vplyv, vplyv na zamestnanosť ani na podnikateľské prostredie.